เช็กเลย! 18 ของขวัญปีใหม่รัฐบาลปี 66 หวังแบ่งเบาค่าครองชีพปชช.
18 ของขวัญปีใหม่จากรัฐบาล หวังแบ่งเบาภาระค่าครองชีพประชาชน และช่วยกระตุ้นเศรษฐกิจ
18 ของขวัญปีใหม่จากรัฐบาล หวังแบ่งเบาภาระค่าครองชีพประชาชน และช่วยกระตุ้นเศรษฐกิจ
29 ธ.ค. 2565

น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรี และรมว.กลาโหม มอบนโยบายให้หน่วยงานต่างๆ หามาตรการเป็นของขวัญปีใหม่ 2566 เพื่อส่งมอบความสุขให้กับประชาชน หลากหลายมาตรการ อาทิ
1.มาตรการช้อปดีมีคืน เริ่มตั้งแต่วันที่ 1 ม.ค.- 15 ก.พ. 66 โดยกำหนดให้ผู้มีเงินได้ซึ่งมีหน้าที่เสียภาษีเงินได้บุคคลธรรมดา แต่ไม่รวมถึงห้างหุ้นส่วนสามัญ หรือคณะบุคคลที่มิใช่นิติบุคคล สามารถหักลดหย่อนค่าซื้อสินค้าหรือค่าบริการตามจำนวนที่จ่ายจริงแต่ไม่เกิน 40,000 บาท
2.มาตรการลดภาษีที่ดินและสิ่งปลูกสร้างปี 26 โดยลดภาษีให้ในอัตรา 15 %ของจำนวนภาษีที่คำนวณได้สำหรับการจัดเก็บภาษีที่ดินและสิ่งปลูกสร้างของปีภาษี 2566
3.มาตรการช่วยเหลือเงินพิเศษแก่ผู้มีบัตรสวัสดิการแห่งรัฐ เพิ่มเงินในบัตรสวัสดิการแห่งรัฐอีก 200 บาทต่อคน เป็นระยะเวลา 1 เดือน โดยจะได้รับเงินในเดือนม.ค.66
4.สายการบินลดค่าเครื่องบินภายในประเทศลง 20% จากมาตรการปรับลดอัตราภาษีสรรพสามิต สำหรับน้ำมันเชื้อเพลิงเครื่องบินไอพ่นที่นำไปใช้เป็นเชื้อเพลิงสำหรับอากาศยานภายในประเทศ โดยลดอัตราภาษีตามปริมาณของน้ำมันเชื้อเพลิง สำหรับเครื่องบินไอพ่นที่ใช้บินในประเทศ จากลิตรละ 4.726 บาท เหลือลิตรละ 0.20 บาท มีผลบังคับใช้ตั้งแต่วันที่ 1 ม.ค.-30 มิ.ย.66 จึงมีผลให้สายการบินลดค่าเครื่องบินภายในประเทศลง 20%
5.มาตรการตรึงราคาน้ำมันทุกชนิดในช่วงวันที่ 24 ธ.ค.65 -3 ม.ค.66
6.ให้คงราคาขายส่งหน้าโรงกลั่น LPG ที่ 19.9833 บาทต่อกิโลกรัม (ไม่รวมภาษีมูลค่าเพิ่ม) ซึ่งมีกรอบเป้าหมายเพื่อให้ราคาขายปลีก LPG อยู่ที่ประมาณ 408 บาทต่อถัง 15 กิโลกรัม โดยมีผลบังคับใช้ตั้งแต่วันที่ 1 – 31 ม.ค. 66
7.มาตรการลดค่าโดยสารของบริษัท ขนส่ง จำกัด (บขส.) 5% สำหรับผู้ที่ซื้อตั๋วโดยสารเดินทางผ่านช่องทางออนไลน์ วันที่ 1 – 31 ธ.ค. 65
8.ลดภาระค่าไฟฟ้าในช่วงวิกฤตราคาพลังงาน โดยตรึงอัตราค่าไฟฟ้า 4.72 บาทต่อหน่วย ไปจนถึงไตรมาส 2/66 หรือในช่วงการคำนวนค่าเอฟทีงวดม.ค. – เม.ย. 66
9.มาตรการยกเว้นค่าโดยสารรถไฟฟ้าชานเมืองสายสีแดง ระหว่างเวลา 12.00 น. ของวันที่ 31 ธัธ.ค. 65 ถึงเวลา 12.00 น. ของวันที่ 1 ม.ค. 66 พร้อมขยายเวลาเปิดให้บริการเดินรถของโครงการรถไฟฟ้าสายสีน้ำเงิน และสายสีม่วง ตั้งแต่เวลา 06.00 น. ของวันที่ 31 ธันวาคม 2565 จนถึงเวลา 02.00 น. ของวันที่ 1 มกราคม 2566
10.มาตรการขยายเวลาการเดินรถเมล์ ในเขตกรุงเทพมหานคร เส้นทางที่ผ่านสถานที่จัดงานเคานท์ดาวน์ (Count Down) เช่น สยามพารากอน ไอคอนสยาม และเอเชียทีค ถึงเวลา 02.00 น. ของวันที่ 1 ม.ค.66
11.มาตรการให้บริการฟรีเรือไฟฟ้า (EV Boat) ตั้งแต่วันที่ 31 ธ.ค.65 ถึง 1 ม.ค. 66
12.มาตรการเปิดให้วิ่งฟรีทางหลวงพิเศษระหว่างเมือง หรือมอเตอร์เวย์ 7 วัน ตั้งแต่เวลา 0.01 น. ของวันที่ 29 ธ.ค.65 จนถึงเวลา 24.00 น. ของวันที่ 4 ม.ค.66
13.เข้าอุทยานแห่งชาติฟรี ทั้งคนไทยและยานพาหนะ 31 ธ.ค.65 ถึง 1 ม.ค.66
14.มาตรการช่วยลูกหนี้ สำหรับลูกหนี้ที่เข้าร่วมโครงการปรับโครงสร้างหนี้กับ บสย. ผ่อนน้อย เบาแรง ลดค่างวดผ่อนชำระเหลือ 20% ของค่างวดเดิม ขั้นต่ำ 500 บาทต่องวด สูงสุด 6 งวด ที่ยื่นคำขอระหว่าง 1 ม.ค. – 31 มี.ค.66
15.สินเชื่อ 2,000,000 บาท เพื่อที่อยู่อาศัย ผู้ประกันตนระบบประกันสังคมมาตรา 33 ดอกเบี้ยต่ำจำนวน 15,000 คน 26 ธ.ค.65 ถึง 5 ม.ค. 66
16.กยศ. ลดหนี้ ลดเบี้ยปรับ ลดเงินต้น ขยายเวลาถึง 30 มิ.ย.66
17.ส่วนลดส่ง EMS ในประเทศ 19-48% สำหรับประชาชนที่ใช้บริการแบบ walk in ตั้งแต่วันที่ 26 ธ.ค.65 ถึง 5 ม.ค.66
18.กิจกรรมเรียนรู้วิทยาศาสตร์ฟรี 27 ธ.ค.65 ถึง 8 ม.ค. 66 เช่น อวพช. คลองห้าปทุมธานี, เดอะสตรีทรัชดากรุงเทพฯ, เชียงใหม่, โคราช
น.ส.ทิพานัน กล่าวว่า ทั้งหมดนี้เป็นเพียงส่วนหนึ่งเท่านั้นของมาตรการที่ พล.อ.ประยุทธ์ ตั้งใจมอบเป็นของขวัญปีใหม่ให้กับประชาชน เพื่อที่จะได้แบ่งเบาภาระค่าครองชีพ อีกทั้งยังช่วยกระตุ้นเศรษฐกิจ มีแรงจูงใจและเกิดความเชื่อมั่นในการจับจ่ายใช้สอยกระจายรายได้ไปยังชุมชน